b'\n_START_ARTICLE_\nCoverversion\n_START_PARAGRAPH_\nEn coverversion, eller et covernummer, er en musikgruppes eller -kunstners indspilning af eller liveoptr\xc3\xa6den med et musikstykke, som oprindeligt er fremf\xc3\xb8rt af en anden gruppe eller kunstner. Liveopt\xc3\xa6den med covernumre sker s\xc3\xa5vel til koncerter som i tv-programmernes sangdyst konkurrencer._NEWLINE_Mange bands v\xc3\xa6lger at spille covernumre, inden de begynder at skrive deres egne sange og tekster. Andre bands baserer en hel karriere p\xc3\xa5 at spille covernumre. Ofte indspilles covernumre i en anden musikalsk stil eller p\xc3\xa5 et andet sprog end den oprindelige udgave, og coverversionen f\xc3\xa5r derved sit eget liv._NEWLINE_Historisk er coverversioner et udbredt f\xc3\xa6nomen. I pladeindustriens f\xc3\xb8rste \xc3\xa5rtier var det almindeligt, at popul\xc3\xa6re sange blev indspillet af forskellige kunstnere p\xc3\xa5 mange forskellige pladeselskaber, fordi der var st\xc3\xb8rre fokus p\xc3\xa5 sangen end p\xc3\xa5 sangeren. Et besl\xc3\xa6gtet begreb er s\xc3\xa5ledes jazzens standards. Et godt senere eksempel er de mange genindspilninger af sorte amerikanske kunstneres sange, som blev udf\xc3\xb8rt af hvide sangere i begyndelsen af rock\'n\'roll-\xc3\xa6raen._NEWLINE_En verdenskendt kunstner der har haft mange coverhits er Rod Stewart._NEWLINE_Visse coverversioner bliver langt st\xc3\xb8rre succeser end originalerne. S\xc3\xa5ledes er der sange der m\xc3\xa5ske aldrig ville v\xc3\xa6ret blevet et hit, hvis det ikke havde v\xc3\xa6ret for coverversionerne. _NEWLINE_I Danmark blev der i 1960\'erne og 1970\'erne i stort omfang lavet danske udgaver af mange af de store udenlandske hits. Der blev eksempelvis skabt fordanskede sange som Smilende Susie og Gem Et Lille Smil Til Det Bli\'r Gr\xc3\xa5vejr, som blev foreviget af folkek\xc3\xa6re danske kunstnere som Birgit Lystager og Gustav Winckler. Shu-bi-dua har desuden lavet numre som Fed Rock og St\xc3\xa6rk Tobak, som er danske udgaver af henholdsvis Jailhouse Rock og Twist & Shout. Senere hen har det vist sig popul\xc3\xa6rt at overs\xc3\xa6tte svenske sange til dansk, hvilket blandt andet Christian Br\xc3\xb8ns og Bl\xc3\xa5 \xc3\x98jne benyttede sig af med stor succes omkring \xc3\xa5rtusindeskiftet. Overs\xc3\xa6ttelserne er under tiden ogs\xc3\xa5 g\xc3\xa5et den anden vej, som eksempelvis da Bj\xc3\xb6rn Afzelius lavede Tusen Bitar, som er en svensk udgave af Anne Linnets Tusind Stykker. P\xc3\xa5 tilsvarende vis er det med Sichelles Fuck Deg, som er en norsk udgave af Anna Davids Fuck Dig!. I udlandet er der ogs\xc3\xa5 blevet lavet coverversioner af nogle danske kunstneres engelsksprogede hits. I 2000 hittede Vengaboys med en coverversion af Walkers\' "Shalala Lala", i 2003 hittede Jamelia med en coverversion af Christine Miltons "Superstar", i 2006 hittede Shayne Ward med en coverversion af Bryan Rices "No Promises" og i 2007 har Celine Dion lavet en coverversion af Tim Christensens "Right Next To The Right One"._NEWLINE_Flere danske julesange samt enkelte danske julesalmer er enten overs\xc3\xa6ttelser eller fordanskninger. Her kan n\xc3\xa6vnes julesalmen Glade jul, dejlige jul, som p\xc3\xa5 tysk hedder Stille Nacht, heilige Nacht og p\xc3\xa5 engelsk Silent Night. Ligeledes er Shu-bi-dua s Rap Jul en fordanskning af den verdensber\xc3\xb8mte julesang White Christmas. _NEWLINE_Mange covernumre indspilles til tribute albums eller til musikbiografifilm. Eksempler p\xc3\xa5 det er Green Days Working Class Hero, Nephews Byens Hotel og Los Lobos\' La Bamba._NEWLINE_I forbindelse med kunstneres udgivelse af opsamlings albums er det blevet popul\xc3\xa6rt at lancere en coverversion p\xc3\xa5 albummet. Her kan n\xc3\xa6vnes Alanis Morissette: Crazy og No Doubt: It\'s My Life._NEWLINE_Der bliver til tider ogs\xc3\xa5 udgivet semi-coverversioner, n\xc3\xa5r kunstnere bidrager med en duetversion af deres egne oprindelige, og ofte \xc3\xa6ldre, hits. _NEWLINE_En anden form for coverversioner er sampling, som er n\xc3\xa5r der bliver anvendt brudstykker fra andre andre sange. Kunstnere skal have tilladelse til at anvende dette brudstykke; men som i eksempelvis Ice Ice Baby er samplingen sket uden godkendelse._NEWLINE_Betegnelsen mash-ups, ogs\xc3\xa5 kaldet blandt andet bastard pop, g\xc3\xa5r ud p\xc3\xa5 at mikse mindst to forskellige numre sammen til \xc3\xa9t nummer. Dette sker som oftest ved hj\xc3\xa6lp af en remixer eller i forbindelse med en live optr\xc3\xa6den. Et eksempel p\xc3\xa5 et mashup er Jay-Z\' & Linkin Parks Numb/Encore, som dels best\xc3\xa5r af Jay-Z\' Encore og dels af Linkin Parks Numb. Et andet eksempel er Personal Movie Klip, som er Nephews Movieklip mixet sammen med Depeche Modes Personal Jesus.'